Oikeusministeriö
PL 25
00023 VALTIONEUVOSTO

	Viite: lausuntopyyntö OM 8/41/2014	
		
Patentti- ja rekisterihallituksen lausunto

Liiketoimintakiellon tehostamista koskeva arviomuistio
Oikeusministeriön laatimassa arviomuistiossa on käsitelty kysymyksiä liiketoimintakieltorekisterin saattamista yleisesti saataville yleisen tietoverkon avulla, esitutkintaviranomaisten ja valvontaviranomaisten tehtäviä, itsekriminointisuojaa sekä väliaikaisen kiellon pituutta. Näiden aihealueiden osalta Patentti- ja rekisterihallituksella ei ole lausuttavaa. 
Arviomuistiossa on käsitelty liiketoimintakiellon tehostamiskeinona myös tietojen toimittamista sähköisesti Oikeusrekisterikeskuksesta PRH:lle. Tiedot toimitetaan tällä hetkellä kirjeitse, minkä vuoksi tiedot liiketoimintakiellosta näkyvät kaupparekisterin kautta saatavissa otteissa muutaman päivän viiveellä. 
Liiketoimintakiellosta annetun lain 21 b §:n mukaan PRH:n on huolehdittava siitä, ettei liiketoimintakieltoon määrättyä henkilöä kiellon voimassa ollessa merkitä kaupparekisteriin eikä säätiörekisteriin sellaiseen tehtävään, jossa kieltoon määrätty ei lain 4 §:n mukaan saa olla. Liiketoimintakiellossa olevaa henkilöä yritetään ilmoittaa harvoin johonkin asemaan kaupparekisteriin merkityssä yrityksessä. Pieni viive tiedonsaannissa ei aikaisemmin ole ollut kovinkaan merkityksellistä, koska ilmoituksen vireille tulosta sen käsittelyyn ja rekisteröintiin on kulunut pääsääntöisesti viidestä seitsemään työpäivää. Kun PRH:ssa otetaan syksyllä 2014 käyttöön sähköinen ilmoitusmenettely henkilöitä koskevien muutosilmoitusten osalta, käsittely voi nopeutua huomattavasti. Tällöin parin päivän viiveellä voi olla merkitystä. 
Liiketoimintakiellosta annetun lain 21 b §:n mukaan kaupparekisteriin on merkittävä tieto kiellosta ja sen kestosta, jos kieltoon määrätty henkilö on lain mukaan kielletyssä tehtävässä kiellon alkaessa. Kaupparekisteriotteilla tieto henkilölle määrätystä liiketoimintakiellosta on näkynyt pääsääntöisesti kahden tai kolmen työpäivän kuluttua kiellon alkamisesta. Tietojen saaminen sähköisesti poistaa tietopalvelussa olevan viiveen ja parantaa siten tietojen ajantasaisuutta.
Patentti- ja rekisterihallitus otti toukokuussa 2014 käyttöön kaupparekisterin uuden käsittelyjärjestelmän. Syksyllä 2014 voidaan käynnistää selvitys siitä, kuinka suuren työmäärän vaatii sähköisen tiedonsiirron toteuttaminen Oikeusrekisterikeskuksen ylläpitämän liiketoimintakieltorekisterin ja PRH:n ylläpitämän kaupparekisterin välillä. Kaupparekisterin uudessa käsittelyjärjestelmässä on sähköinen rajapinta tietojen hankkimiseksi Oikeusrekisterikeskuksesta. Selvitettäväksi jää, mitä muutoksia tietojärjestelmiin täytyy rakentaa liiketoimintakieltorekisteriin ja miten järjestelmä PRH:n osalta saadaan ymmärtämään liiketoimintakieltoa koskevia tuomioistuimen muutospäätöksiä.
Valtionhallinnossa on pyrkimys tarjota julkishallinnolle kertynyttä jalostamatonta informaatiota vapaasti ja maksutta kaikkien hyödynnettäväksi. Siinä yhteydessä joudutaan tulevaisuudessa myös selvittämään, mitä Patentti- ja rekisterihallituksen ylläpitämien rekistereiden tietoja on mahdollista tarjota avoimena datana kaikkien käyttöön. Kaupparekisteriin merkittyjen tietojen perusteella on mahdollista selvittää liiketoimintakieltoon määrätyn henkilön kaikki tehtävät ja asemat eri yrityksissä.  
     
Ystävällisin terveisin

PATENTTI- JA REKISTERIHALLITUS

Olli Koikkalainen
linjanjohtaja
yritys- ja yhteisölinja

Jouko Koitto
jaostopäällikkö
yritys- ja yhteisölinja
puh. 09-6939 5550
jouko.koitto@prh.fi